Township in Clarens sonder water oor Eskom-skuld | Netwerk24
Township in Clarens sonder water oor Eskom-skuld
Deur Alet van der Walt 09 November 2018 14:57
Inwoners van die Kgubetswana-township van Clarens het nie drinkwater nie omdat Eskom 'n kragpunt buite die dorp weens wanbetaling afgeskakel het.
Roger Nhlapo, 'n DA-raadslid, sê die Dihlabeng-munisipaliteit skuld Eskom R180 miljoen.
Dihlabeng bedien Bethlehem, Clarens, Fouriesburg, Paul Roux en Rosendal.
Nhlapo sê die kragpunt word gebruik vir die pompstasies wat die dorp se water en riool pomp. Inwoners in die township het nie water nie en rioolvuil dam orals op.
Nhlapo sê die DA het aan die munisipaliteit se finansiële hoof, Pule Khiba, 'n brief geskryf en eis dat die raad dringend sê wat hy gaan doen om Eskom te betaal.
Dr. Roy Jankielsohn van die DA sal ook aan die provinsiale wetgewer 'n navraag rig om uit te vind wat die provinsiale regering gaan doen om die probleme met wanbestuur by die munisipaliteit op te los.
Nhlapo sê die kragpunt wat afgeskakel is, lei tot probleme vir skole en klinieke in die omgewing en inwoners moet ver loop om water aan te dra.
Hy sê rioolvuil loop in natuurlike waterbronne in wat weer 'n gevaar vir visse en ander diere kan skep.